**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto pedagogų švietimo ir kultūros centro buveinės IR KLAIPĖDOS MIESTO SAVIVALDYBĖS TARYBOS 2011 M. KOVO 17 D. SPRENDIMO NR. T2-66 „DĖL KLAIPĖDOS MIESTO PEDAGOGŲ ŠVIETIMO IR KULTŪROS CENTRO NUOSTATŲ PATVIRTINIMO“ pakeitimo“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – pakeisti Klaipėdos miesto pedagogų švietimo ir kultūros buveinę ir nuostatus. Tikslas – užtikrinti teisės aktų vykdymą. Uždavinys – įteisinti naują biudžetinės švietimo įstaigos buveinę ir nuostatų pakeitimą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vykdant Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano, patvirtinto Klaipėdos miesto savivaldybės tarybos 2015 m. balandžio 16 d. sprendimu Nr. T2–61, priedo 1.4 papunktį. Jame numatyta įrengti 2 naujas grupes (1 ikimokyklinę ir 1 priešmokyklinę) lopšelio-darželio „Obelėlė“ patalpose, iškėlus Klaipėdos vaikų laisvalaikio centro klubą „Žuvėdra“ į jo veiklai tinkančias patalpas. Klube „Žuvėdra“ ugdoma apie 300 vaikų iš šiaurinės miesto dalies.

Išanalizavus visas galimybes, nuspręsta klubą „Žuvėdra“ perkelti į Klaipėdos miesto pedagogų švietimo ir kultūros centro (toliau – Centras) pastatą (adresu Herkaus Manto g. 77, LT–92260 Klaipėda), nes kitų, tinkančių klubo veiklai, patalpų šiaurinėje miesto dalyje nėra. Centro perkėlimui pasirinkta Klaipėdos Baltijos gimnazija (adresu Baltijos pr. 51, LT–94127 Klaipėda), kadangi ji yra miesto geografiniame centre ir gali perduoti tiek patalpų, kiek reikėtų Centro optimaliam funkcionavimui.

**3. Kokių rezultatų laukiama.**

Šiuo sprendimo projektu įteisinamas naujasis Centro adresas ir su tuo susijęs Centro nuostatų 6 punkto pakeitimas.

**4. Sprendimo projekto rengimo metu gauti specialistų vertinimai.**

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomų lėšų nereikia, nes Centro naujų patalpų pritaikymui numatyta skirti 30,0 tūkst. eurų. Iš šių lėšų Centras padengs išlaidas, susijusias su buveinės ir nuostatų pakeitimu.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: bus planingai įgyvendinamas Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, tinklo pertvarkos bendrasis planas; bus užtikrinamas teisės aktų vykdymas ir ugdymo prieinamumas; bus sudaryta galimybė padidinti priešmokyklinio ir ikimokyklinio ugdymo(si) vietų skaičių šiaurinėje miesto dalyje; bus plėtojamas neformalusis vaikų švietimas bei toliau vykdomas miesto pedagogų kvalifikacijos tobulinimas ir kultūrinis bendradarbiavimas.

Neigiamų pasekmių nenumatoma.

**PRIDEDAMA:**

1. Teisės aktų, nurodytų sprendimo projekto įžangoje, išrašas, 1 lapas.
2. Klaipėdos miesto pedagogų švietimo ir kultūros centro nuostatų, patvirtintų Klaipėdos miesto savivaldybės tarybos 2011 m. kovo 17 d. sprendimu Nr. T2–66 „Dėl Klaipėdos miesto pedagogų švietimo ir kultūros centro nuostatų patvirtinimo“, lyginamasis variantas, 5 lapai.

Švietimo skyriaus vedėja Laima Prižgintienė